《送郭仪》
明代·倪谦

风雅三百篇，删定自鲁叟。齐韩毛郑流，笺训非一手。

千载何适从，异说互纷纠。不有紫阳翁，畴能撤其蔀。

至理焕以明，昭回粲星斗。坐令三代前，温柔见敦厚。

郭生英妙姿，好学志不苟。执经远相依，群疑藉分剖。

愧非万石钟，何由启撞叩。所喜务研精，不间辰与酉。

展卷鹰隼视，落笔龙蛇走。乃知牣其中，必在勤斯有。

京华岁将淹，思亲重翘首。别我向恒阳，升堂娱父母。

戏著莱子衣，满献椒花酒。再拜庆履长，敬祝期颐寿。

方今际休明，麟凤在郊薮。期尔与之游，此意还知否。

新春景暄妍，和风散虚牖。毋为中道捐，亏篑同培塿。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。